**Ressursmateriale til Bibeldagen/Såmannssøndagen 2021**

***2. tekstrekkje***

**Såmannssøndag**

Openberringstida er perioden mellom jul og faste. Ifølgje tradisjonen er dette ei tid med sentrale evangelietekstar som utdjupar kven Jesus er. Medan vi i juletida feira Jesu kome, blir vi i openberringstida oppfordra til å bli kjend med kven han er. Denne fasen av kyrkjeåret blir òg markert som ei særleg tid for misjon. Såmannssøndagen gir oss tekstar som set fokus på Guds ord. I mange år har denne søndagen òg vore feira som Bibeldagen med innsamling til eit internasjonalt misjonsprosjekt. I år går innsamlinga til bibelarbeidet på Cuba.

**Dagens tekstar: Jer 20,7-9, Rom 10,13-17 og Mark 4,26-34**

Dagens tre tekstar heng tematisk godt saman. Den gamaltestamentlege teksten er eit av dei avsnitta vi ofte kallar «Jeremias vedkjenningar» Vi les ein personleg tekst der profeten skildrar si fortviling både overfor Gud og kallet Gud har gitt han. Han sleit med både tilhøvet til Gud og tilhøvet til sin eigen eksistens. Jeremia hadde mange motstandarar som stod han etter livet. Også i tilhøvet til presteskapet og dei andre profetane måtte Jeremia kjempe. Bodskapen hans provoserte «lukkeprofetane» og leiarane i landet. Sanninga gjer ofte det, sjå t.d. 19,14-20,2. Ingen annan profet lèt oss få kjenne sin eigen kamp slik Jeremia gjer det. Han kjempa både med menneske og med Gud.

Teksten frå Romarbrevet hentar opp ei anna erfaring med ordet. Her blir vi presenterte for ei logisk oppbygging av korleis menneske kjem til tru. Den kristne kyrkja var heilt frå byrjinga av ei misjonerande kyrkje. Bodskapen kjem av Kristi ord, skriv Paulus. Heilt tidleg i kyrkjehistoria blei Jesu ord lært utanåt og delt vidare. Etter kvart byrja mange å skrive ned det Jesus hadde sagt og gjort. Dei kristne blei tidleg omtala som «bokas folk». Kristi ord blir framleis omsett til nye språk og gitt vidare til nye generasjonar.

Den første likninga i Mark 4 er den kjende teksten om såmannen. Der blir såkornet tolka som Guds ord (vers 13ff). Teksten vår inneheld to korte avsnitt som avsluttar denne samlinga av likningar. Sams for likningane er at dei illustrerer Guds rike (vers 26 og 30), begge handlar om såkorn/frø (vers 26 og 31), begge poengterer at veksten skjer av seg sjølv (vers 27f og 32), og begge handlar om mogning og haust (vers 29 og 31).

Alt levande blei av Gud skapt med vekstpotensial. Plantane blei skapte «med frø i seg» slik at det nye livet kunne bli sådd, spire og bere frukt. Menneska og dyra blei skapte til å vere fruktbare og fylle jorda. På same måten har Guds rike og Guds ord i seg krafta til fornying, vekst og mogning. Om spirekrafta blir det greske ordet «automate» brukt, som vi òg kjenner i ordet «automatisk». Gudsriket veks fordi Gud gjer det slik. Vi kan legge tilhøva til rette for planting – og vi kan så, men veksten kjem frå Guds åleine. Dette gir oss frimod til å gi Guds ord vidare!

Dei som første gongen høyrde likninga om sennepskornet må ha undra seg: Å samanlikne mektige rike med trea på jorda ser vi mange døme på i Det gamle testamentet. Det var ofte store, høgreiste tre som sypressar og sedertre som blei brukte i slike likningar. Men Jesus brukte sennepsfrøet. Sennepsbuskar vaks ved vegane og stod ikkje høgt i kurs. Dei kunne vekse til små buskar som gav ly for dei minste fuglane. Mange av likningane til Jesus har slike overraskande element i biletbruken. Guds rike er som eit spirande frø som blir til ein busk og gir ly for dei minste.

Det er også eit poeng å merke seg kor enkel denne likninga er. Bileta er gjenkjennelege, dei er henta frå kvardagslivet og ålmenne erfaringar. Det er som om sjølve likninga framhevar det enkle. Den kristne trua er ikkje ein mysteriereligion for dei særleg innvigde. Forteljinga om Jesus blir opna for oss på ein kvardagsleg og enkel måte!